**Rokiškio krašto dvarų maršrutas. Kelionė po 12 dvarų**

Aušra Žėglaitienė,

VšĮ „Savas Rokiškis“ vadovė

Tradicijomis garsėjantis ežeringas, sūrio, teatro, dailės ir muzikos kraštas Lietuvos šiaurės rytuose – Rokiškis - pasižymi senųjų dvarų nauja gyvastimi. Simboliška, kad Rokiškio rajono žemėlapio kontūras atkartoja Lietuvos kontūrą, ir kad šį rajoną skrodžia Nemunėlio upė, kaip kad Lietuvą Nemunas...

Viešoji įstaiga „Savas Rokiškis“, finansuota pagal Lietuvos kaimo plėtros programą, šios vasaros viduryje pristatė naują maršrutą - dviračiais ir automobiliais kelionę po 12 išlikusių Rokiškio krašto dvarų. Turistai ne tik susipažins su įdomia krašto istorija, bet ir pasigrožės gamta – kuri čia nenuobodi: kalvoti Obeliai ir žemdirbiams palankios Pandėlio lygumos, kraštas nusėtas tyrinėtų ir netyrinėtų piliakalnių. Čia pasienis su Latvija, senoji sėlių genties žemė.

Maršrutas po Rokiškio krašto dvarus tęsiasi daugiau nei 210 km. Keliaujant automobiliu ir prie kiekvieno dvaro stabtelėjus 15-20 minučių, ekskursija užims vieną dieną. Pageidaujant papildomų edukacinių programų, maitinimo ir nakvynės, rajone teks paviešėti 2 – 3 dienas. Drąsesnieji gali rinktis dviračių maršrutą ir paskirti jam 3-4 dienas. Čia prireiks šiokio tokio sportinio pasirengimo. Tiesa, maršrutą aptarnaujanti VšĮ „Savas Rokiškis“ dviračių nuomos kol kas negali pasiūlyti, tad teks minti savais dviračiais. Prieš keliaujant siūloma įsigyti dvarų žemėlapį su dviračių ir automobilių maršrutu, kaina 5 Eur (įsigyti galima **Rokiškio turizmo ir tradicinių amatų informacijos ir koordinavimo centre, pačioje senamiesčio širdyje, adresu: Nepriklausomybės a. 8, Rokiškis). Taip pat galima išsinuomuoti audiogidą 5 kalbomis,** kuriame pasakojama kiekvieno dvaro istorija su mitais ir legendomis (nuomos kaina – 5 Eur parai, skambinti VšĮ „Savas Rokiškis“, tel. 8676 51911)

Siūloma aplankyti Petrošiškio, Salų, Tarnavos, Gačionių, Bagdoniškio, Antanašės, Kraštų, Ignotiškio (palivarkas), Onuškio, Ilzenbergo, Panemunio ir Rokiškio dvarų sodybas. Vienos jų- išpuoselėtos ir prikeltos naujam gyvenimui, kitos – sunykusios, apgriuvusios, paslaptingai stūksančios po dideliais medžiais ir laukiančios savo eilės pakilti. Šiuolaikiniai dvarininkai taip pat labai įvairūs. Vieni turi išteklių puoselėti dvarus, kiti laukia naujų finansavimo galimybių, kad nors šiek tiek pažadintų istoriją, kuri paskatino jų ambiciją kurtis senuose dvaruose.

Maršrutas prasideda nuo Petrošiškio dvaro sodybos (atstumas nuo Rokiškio – 23 km). Dvaras yra privatus, įrašytas į Lietuvos kultūros vertybių registrą. Istoriniai dvarininkai: Tyzenhauzai, Pšezdieckiai, Putrimai, dabartiniai - verslininko ir politiko Irmanto Tarvydžio šeima. Petrošiškio dvaro naujas pakilimo laikotarpis siejamas su Lietuvos atkurtos nepriklausomybės laikotarpiu, kai dvarvietę nupirko Rokiškio krašto verslininkas, pagal specialybę taip pat inžinierius, Irmantas Tarvydis ir su meile ėmėsi kurti čia savo šeimos namus. Dvaras yra šeimos namai, todėl jį apžiūrėti galima tik iš išorės.

Vos už keleto kilometrų pasitinka unikalus Salų miestelis, esantis 73 ha ploto saloje [Dviragio ežere](https://lt.wikipedia.org/wiki/Dviragis). Salų dvaro sodyba – valstybės saugomas 18-20 a. pr. buvusios dvaro sodybos pastatų ansamblis su monumentaliniais rūmais, bažnyčia ir dar 7 buvusiais dvaro pastatais bei dideliu parku. Dvarininkai: Kęsgailos, Radvilos, Marikoniai, Tyzenhauzai, Pšezdzieckiai. Salų dvare vasaromis jau daug metų rengiama tarptautinė kalbotyros mokykla „Academia Grammaticorum Salensis“, į kurią suvažiuoja lingvistai iš viso pasaulio. Čia galima užsisakyti ekskursiją po Salų dvarą, išbandyti piešimą ant vandens bendruomenės namuose. Smalsuoliai gali pernakvoti senove dvelkiančiame dvare, sakoma kad naktimis čia klaidžioja grafo Marikonio vėlė. Dvaro pašonėje - galimybė pažaisti tinklinį, atsigaivinti Dviragio ežere, užsisakyti pramoginį plaustą ant vandens.

Trečiasis maršruto dvaras – Tarnava. Čia turistų grupė gali užsisakyti edukacinę tradicinių aukštaitiškų valgių degustacijos programą, paragauti keptinio alaus. Turistams siūloma išsinuomuoti baidares. Tarnavos rūmai yra virtę griuvėsiais, bet šiandieniniai jų savininkai verslininkai Vaškeliai turi pasiryžimo. Buvusio dvaro sodyba su parku užima 12 ha. Kompleksas įrašytas į Lietuvos kultūros vertybių registrą. Istoriniai dvaro savininkai – Krošinskiai, Tyzenhauzai, Veisenhofai, Juozas Vėbra, Jonas Vėgėlis. Tarnavos dvaras buvo lenkų rašytojo, poeto, kritiko, esteto Juzefo Veisenhofo tėvonija. Jis sukūrė dešimtis romanų, apysakų ir eilėraščių. Pagal jo žymiausią romaną „Sabalas ir panelė“, kuriame vaizduojami XX a. pradžios jo tėvonijos – Jūžintų apylinkių – gyventojų papročiai ir tradicijos, pastatytas filmas.

Šešis kilometrus į Rokiškio pusę - didingai savo amžių skaičiuojantis ir nauju rūbu besididžiuojantis medinis Gačionių dvaras su klasicizmo formų imitacija. Dvaras statytas 19 a. 2001 m. dvarą grąžinus baronui Antanui Rozenui, dvaro rūmai buvo restauruoti. Šio dvaro grožis – tai rezultatas, kurį sukūrė Rozenų meilė tėviškei ir didelis noras išsaugoti savo giminės židinį. Dvaras privatus, dėl lankymo būtina susitarti su šeimininku Piotru Rozenu, kuris čia leidžia savo vasaras ir mielai priima lankytojus.

Nuo Kriaunų nutolęs 9 km, seno parko apsuptyje istoriją mena Bagdoniškis - profesoriaus, kurio vardu pavadintas Mykolo Römerio universitetas, gimtinė ir vasaros rezidencija. Tai valstybės saugomas kompleksas 18-19 a. pr., kurį sudaro 12 statinių. Bagdoniškio dvaras sugrąžintas trims profesoriaus dukroms. Senąją sodybą paveldėtojos pradavė vietos ūkininkui, o tėčio statytą vasarnamį puoselėja ir saugo. Kadaise dvaras garsėjo studentų vasaromis, mat jie čia atvykdavo pas profesorių laikyti egzaminų. Svarbiausi dvarininkai – Rudaminai, Riomeriai.

Toliau maršrutas driekiasi per gražiausias rajono vietas – ežeringą ir kalvotą kraštą, gražiai tvarkomus vienkiemius. Truputį išklydus iš maršruto ir pasiekus Kriaunas, jaučiama gera aura, kurią skleidžia Kriaunų istorijos muziejus. Jis garsus tuo, kad čia būta Riomerių, iš šio dvaro išėjo ir su šiuo dvaru siejama ištisa dailininkų Römerių plejada. Muziejuje šiuo metu siūloma edukacinė rankinių gaminimo programa, įvairios ekspozicijos.

Iš Kriaunų toliau nenusakomas gamtos grožis veda tiesiai į Antanašę. Antanašės dvaro kompleksas įrašytas į Lietuvos kultūros vertybių registrą. Dvarininkai – Bilevičiai, Marikoniai, Römeriai. Antanašės dvaro savininkus - intelektualų, valstybininkų, dailininkų Römerių giminę žmonės minėjo geru žodžiu. Römeriai dėl savo aktyvios politinės visuomeninės veiklos buvo nuolatinėje caro valdžios nemalonėje. Apylinkėse didikai Römeriai turėjo keletą dvarų: Antanašę, Bagdoniškį, Kriaunas. Antanašė buvo laikoma giminės lizdu, kūrėsi XVIII -XIX amžių sandūroje. Dvaras privatus. Netoliese esanti paplūdimio vieta gražiai sutvarkyta, galima nusimaudyti Našio ežere. Dvaro savininkas - šiaulietis verslininkas Gintautas Rimkus, senų automobilių kolekcionierius. Galite apsilankyti Antanašės bendruomenės centre, kuris didžiuojasi gražiai sutvarkytais bendruomenės namais, kviečia paragauti tradicinių patiekalų (iš anksto užsisakius).

 Visą straipsnį skaitykite žurnale